אירן נמירובסקי

אירן נמירובסקי (Irène Némirovsky;‏ 11 בפברואר 1903, קייב, האימפריה הרוסית – 17 באוגוסט 1942, אושוויץ) הייתה סופרת וכותבת ביוגרפיות בשפה הצרפתית, יהודייה מומרת, שנספתה בשואה. בשנת 2004 ראה אור ספרה "סוויטה צרפתית" המתאר את כיבוש פריז ונשמר בסתר במשך כשישים שנה בידי בתה, וזכה להצלחה רבה. נמירובסקי נולדה למשפחתו של בנקאי יהודי עשיר מאוקראינה, ליאון נמירובסקי. אמה לא גילתה בה עניין רב והתייחסה אליה בקרירות. בני הזוג נמירובסקי התגוררו בסנקט פטרבורג, רוסיה, ואירן טופלה על ידי אומנת צרפתייה, כמקובל באותם ימים. בזכות כך דיברה צרפתית ברמה של כמעט שפת אם. מאוחר יותר בחייה שלטה בשפות רבות, ביניהן יידיש, פולנית ופינית. בעקבות המהפכה הרוסית, התגוררו הוריה במשך שנת 1918 בפינלנד, ובשנת 1919 עקרו לפריז, שם למדה בסורבון והתחילה לכתוב כשהיא בת 18 בלבד. בשנת 1926 נישאה בפריז למישל אפשטיין, בנקאי. הם נישאו בעירייה ולאחר מכן בבית הכנסת "מונטווידאו". לזוג נולדו שתי בנות: דניז (1929) ואליזבת (1937). ספרה הראשון של אירן נמירובסקי "ילד הפלאים מרחוב-היהודים" פורסם בשנת 1928. הוא יצא לאור בתרגום לעברית של אליהו מייטוס בשנת 1946. הספר נגוע באוטואנטישמיות ונמירובסקי עצמה הסתייגה ממנו בחריפות ערב מלחמת העולם השנייה, באומרה למראיין צרפתי שהיא מתחרטת עליו ואינה רוצה בכלל לשמוע עליו. בשנת 1929 פרסמה את הספר "דוד גולדר", סיפורם של בנקאי יהודי ובתו המיוסרת. הספר זכה להצלחה מיידית, ואף עובד לקולנוע בשנת 1930 על ידי ז'וליין דוביווייה. כתב היד לספר נשלח לבית ההוצאה לאור Grasset כשהוא חתום בשם "אפשטיין", והכתובת למשלוח תשובה הייתה כתובת של דואר שמור. הלקטור של ההוצאה לאור עשה מאמצים אדירים לאתר את המחבר, שאת כישרונו זיהה, ואף פרסם מודעה בעיתון. אלא שנמירובסקי הייתה טרודה באותה עת בלידת בתה הראשונה. אנשי ההוצאה הופתעו לגלות שאת הספר המרשים כתבה אישה צעירה. בהתייחס לספרה זה, העיר זאב ז'בוטינסקי בראשית שנות ה-30 כי הכותבת נפלאה, אך דבריה (הכוונה ככל הנראה לתיעוב העצמי) אינם שווים כלום. הרומן "Le Bal" משנת 1930, סיפור על בת שהתעללו בה ועל נקמתה, עובד לבמה ולמסך הגדול. נמירובסקי הפכה במהרה לסופרת מוכרת ונערצת. אף שזכתה להכרה רחבה כסופרת בולטת ומוכשרת, לרבות מצד סופרים אנטישמיים כמו רובר בראזיאק, לא זכו נמירובסקי ובעלה באזרחות צרפתית בשנת 1938, ככל הנראה בשל יהדותה. בשנת 1930 המירה נמירובסקי את דתה ונטבלה לנצרות קתולית. היא אף כתבה בכתבי העת "Candide" ו"Gringoire", שהיו ידועים בעמדות אנטישמיות, ייתכן משום שחפצה להסתיר את מוצאה היהודי. כתוצאה מחוק מעמד היהודים, בשנת 1940 לא יכול עוד בעלה של נמירובסקי להמשיך בעבודתו בבנק, וספריה שלה לא יכלו עוד להתפרסם. עם התקרבם של הנאצים לשערי פריז, נמלטו בני הזוג לכפר Issy-l'Evêque במחוז בורגון. שתי הבנות נשלחו עוד קודם לבית משפחת האומנת שלהם בבורגונדי, בעוד ההורים נשארו תחילה בפריז - כי חששו לאבד את ביתם בפריז. כשנמלטו מן העיר בעצמם, הצטרפו אליהם הבנות. בכפר נאלצה נמירובסקי לענוד את הטלאי הצהוב. ב־13 ביולי 1942 נעצרה נמירובסקי על ידי המשטרה הצרפתית בתור "חסרת נתינות ממוצא יהודי", בהתאם לתקנות משטר הכיבוש הגרמני. היא נעצרה בפיטיבייה (Pithiviers) ואחר כך גורשה למחנה ההשמדה אושוויץ. לפי התיעוד הרשמי של המחנה, נמירובסקי נפטרה ממחלת הטיפוס במחנה כעבור חודש. בעלה, מישל אפשטיין, נשלח לאושוויץ זמן קצר לאחר מכן ונרצח בתאי הגזים. נמירובסקי מוכרת כיום בעיקר בזכות ספרה שלא הושלם, "סוויטה צרפתית" אשר ראה אור לראשונה בצרפת בשנת 2004 בהוצאת Denoël. הספר מכיל שתי נובלות המתארות את החיים בצרפת בין ה-4 ביוני 1940 ו-1 ביולי 1941, תקופת הכיבוש הנאצי של פריז. הנובלות נחשבות יוצאות דופן משום שנכתבו במהלך התקופה שהן מתארות, ועם זאת ניכרת בהן בשלות רבה ותובנה עמוקה והן אינן רק בגדר יומן ביוגרפי פשוט. מבחינה זאת, הן מהיצירות הספרותיות הראשונות המתארות את מלחמת העולם השנייה. בתה הבכורה של נמירובסקי, דניז, שמרה את המחברת שהכילה את כתב היד של הספר במשך כחמשים שנה מבלי לקרוא בה, בחושבה שזהו יומן של אימה שקריאתו תהיה קשה מנשוא. רק בשנות התשעים המאוחרות של המאה העשרים התכוננה למסור את ניירותיה של אימה לארכיון צרפתי, ומשום כך ניגשה לקרוא במחברת. עם גילוי תוכנה של המחברת, היא נמסרה לבית הוצאה לאור והייתה לרב-מכר בצרפת בשנת 2004. הספר זכה בפרס רנודו (Renaudot), שהוענק לראשונה למחבר לאחר מותו. כתב היד שהשאירה נמירובסקי יוצר את המתאר של סיפור שהיה אמור להתפרש על פני חמש נובלות. שלוש הנובלות החסרות היו אמורות להתרחש בנקודת זמן מאוחרת יותר במהלך המלחמה. בריאיון שנתנה ל-BBC בשנת 2006, אמרה בתה דניז, "האושר הגדול ביותר שלי הוא לדעת שקוראים בספר. זוהי תחושה נפלאה, כאילו השבתי את אמי לחיים. הדבר מראה שהנאצים לא הצליחו להרוג אותה באמת. זו אינה נקמה, כי אם ניצחון". ילד הפלאים מרחוב היהודים, מצרפתית: אליהו מייטוס, הוצאת "עדית", תש"ו 1946 סוויטה צרפתית, מצרפתית: ניר רצ'קובסקי; ירושלים : כתר, 2006 הנשף - דויד גולדר, תרגם מצרפתית: ניר רצ'קובסקי. הוצאת כתר, 2008 ג'זבל, תרגם מצרפתית: עמנואל פינטו. הוצאת רסלינג, 2008 כחום הדם, מצרפתית: חגית בת-עדה, כתר, 2009 חיי צ'כוב: רומן ביוגרפי, מצרפתית: עמנואל פינטו, הוצאת כתר, 2011 אדון הנשמות, מצרפתית: חגית בת-עדה, הוצאת כתר, 2011 זבובי סתיו, מצרפתית: חגית בת-עדה, הוצאת כתר, 2012 מדיה וקבצים בנושא אירן נמירובסקי בוויקישיתוף אירן נמירובסקי, ברשת החברתית Goodreads אירן נמירובסקי (1903–1942), דף שער בספרייה הלאומית האתר הרשמי המוקדש לאירן נמירובסקי סנדי פיטרמן-לואיס, אירן נמירובסקי, באנציקלופדיה לנשים יהודיות (באנגלית) ריאיון רדיופוני עם בתה, דניז אפשטיין כובש, נכבש ופמינסטית, מתי שמואלוף, ynet, 25 באפריל 2006 גבי לוין, הזוועות שידעה פאריס עוד לפני המלחמה, באתר הארץ, 26 במרץ 2008 אלישע פורת, סופרת הפלאים מרחוב היהודים, באתר הארץ, 15 בפברואר 2012 תמי ארד, תמי ארד ממליצה על אירן נמירובסקי, nrg ‏, 14 ביוני 2009 אבי גרפינקל, כותבת כמו מיליון דולר (על אירן נמירובסקי), בלוג באתר "רשימות", 30 באוקטובר 2008 פטרישיה כהן, מחוץ לסוויטה, באתר הארץ, 18 במאי 2010 עופרה עופר אורן, גורלה של הסופרת היהודייה שלא חיבבה יהודים, בבלוג "סופרת ספרים", 20 בינואר 2015 ‏BioCast - אלף אישים באלף שניות: צרפת האמיתית - אירן נמירובסקי, באתר iCast‏, 4 בספטמבר 2012 אירן נמירובסקי, באתר "Find a Grave" (באנגלית) מכּתביה ג'זבל, אירן נמירובסקי, פתיחת הספר, באתר הארץ, 19 בנובמבר 2008 פותחים ספר: אדון הנשמות, באתר הארץ, 30 במרץ 2011 פותחים ספר: כחום הדם, באתר הארץ, 12 באוקטובר 2009 על כתביה מאיה פלדמן, במלחמה כמו במלחמה?, באתר ynet, 5 במאי 2006 עמרי הרצוג, ג'זבל, אירן נמירובסקי, צמא לוהט, באתר הארץ, 17 בדצמבר 2008 לנה שילוני, איזבל החדשה, באתר הארץ, 16 בינואר 2009 ליאור בצר, חיי צ'כוב, ביקורת ספרים, 25 ביוני 2011 ליאור בצר, כחום הדם, ביקורת ספרים, 11 בנובמבר 2009 גבי לוין, אש סמויה, על הספר "כחום הדם", באתר הארץ, 19 באוקטובר 2009 גתית פז, בדם לבה, באתר ynet, 10 בנובמבר 2009